  Майя Бывальцева Удмуртиын Сарапул-Ижкар сюресэз тупатъян ужъёсты кутскизы. 27-тӥ куарусёнэ со сярысь ивортӥзы «Удмуртавтодорлэн» пресс-службаяз. «Та дыре дасяськон ужъёс мыно, соос сюреслэсь люкетэз пусъёнэн, материалъёсты дасянэн но сюрс урдысь вуж кызьпу арамаез шеромытонэн герӟаськемын», — верамын ивортонын. Тодэ вайытом, 25-тӥ оштолэзе элькун кивалтэт Кам шур вамен выж дорозь нуись сюресъёсъя кун контрактъёс юнматон сярысь косэмез кутӥз. Таяз арын соослы федерал коньдэтысь 400 миллион манет котыр быдтозы. Бадӟым машинаос понна сюрес али ворсамын. Мынон-ветлон люкетсэ 8-ысен 9 метрозь паськытатыны чаклало, нош ассэ сюресэз — 12-ысен 15 метрозь. Предприятиын ивортэмзыя, туала сюрес ялан трос луись транспортэз уг вормы ни. Сюресчиос машинаослы ӝоглык басьтыны но дугдыны чаклам чуръёс лэсьтозы, сюрес вылысь потон но отчы пырон интыосты куронъёсъя тупатозы. Сюреслэсь вылӥ сӥзэ 10 сантиметрлы куштозы. Ӵошкытатӥсь асфальтлэсь сӥзэ понозы, 8 сантиметр зӧкталаен улӥ сӥзэ но вылаз 5 сантиметр зӧкта асфальтобетон. Тупатон ужъёс улсын сюреслэсь пасьталазэ 7 но ӝыны метрозь паськытатозы, дурзэ — 3,75 метрлы. Выльдэм люкетъёслэн огъя кузьдалазы 34,7 иськем луоз. Сюресэз 2018-тӥ арын 30-тӥ шуркынмонозь усьтыны кулэ. Со дырозь бадӟым машинаослы Сарапулозь котыр ветлоно луоз: федерал трасса вылтӥ яке Дэри-Изгурт сюрес кузя. «5 сюрс тонналэсь секыт машинаослы котырсконо луоз. Сарапул тракт вылэ потыны лэзисьтэм пусъёсты пуктозы Пойма ураме пырон азьысь светофор доры, отысен водительёс Можга тракт пала кожоно луозы. Сарапул палась лыктонын пусъёсты пуктозы ГИБДД-лэн постэз доры», — валэктӥзы пресс-службаын. Тегъёс: Авто Ижкар Сарапул Кама Удмуртия сюресъёс  